分龍吟
作者：舒岳祥
朝代：宋

paragraphs: 五月二十分龍雨，今日霏微如下土。
前日何日何霖霪，正是分龍乃如許。
有餘不足相乘除，天道人事元非疎。
何龍分得此鄉雨，問龍先日何處居。
我昔遊三江五湖，江湖處處皆龍潴。
我老歸農卧海曲，與龍爲隣無猜虞。
一盂飽飯龍所與，一片閒雲龍所噓。
百年地主屬老夫，龍來龍去識我無。
神龍飲食與人異，布席欲薦寒泉蔬。
我知雨從龍身落，有時雨過墮蝦魚。
昔年海上親眼見，龍出滄溟騰碧虛。
蜿蜒百丈露爪尾，黑水精靈光徹軀。
龍兮只在人頭上，人不語龍誰語乎。
我有一寸愚，願龍聽區區。
一村南北異時雨，天公用意何偏枯。
願龍溥澤均八極，東海蒼生誠可吁。